**ОБРАЗЛОЖЕЊЕ**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о изменама и допунама Закона о основама система образовања и васпитања садржан је у одредби члана 97. тачка 10. Устава Републике Србије, према коме Република Србија уређује и обезбеђује, између осталог, систем у области образовања.

**II. РАЗЛОЗИ ЗА ДОНОШЕЊЕ ЗАКОНА**

Основни разлог за доношење овог закона јесте благовремено стварање услова за ефикасну и стручну припрему за реализацију испита којим се завршава одређени ниво образовања. Увођење опште, стручне и уметничке матуре као завршних испита који су требали да подигну квалитет средњег образовања и васпитања и да служе као улаз у високо образовање било је планирано Стратегијом развоја образовања у Србији до 2020. године („Службени гласник РС”, број 107/12). Према Закону о изменама и допунама Закона о средњем образовању и васпитању („Службени гласник РС”, број 52/21), општу, стручну и уметничку матуру први пут ће полагати ученици уписани у средњу школу од школске 2020/2021. године, односно први испити биће организовани школске 2023/2024. године. Уз подршку Пројекта „Државна матура” (у даљем тексту: ПДМ) који финансира Европска унија, у току 2021. године реализован је први, а у току 2022. године реализоваће се други пилот опште, стручне и уметничке матуре. Институционални оквир за спровођење опште, стручне и уметничке матуре предвиђен је активношћу број 1.2.2.1 Акционог плана за период од 2021. до 2023. године, за спровођење Стратегије развоја образовања и васпитања у Републици Србији до 2030. године („Службени гласник РС”, број 63/21). Овај концепт предвиђа да се Центру за испите при Заводу за вредновање квалитета образовања и васпитања додају одређене надлежности и тако у оквиру једне институције створе предуслови за припрему и спровођење националних испита којима се стиче одређени ниво образовања (завршни испит на крају основног образовања и васпитања, завршни испит у средњем образовању и васпитању, општа, стручна и уметничка матура), али и међународних испитивања. Предлогом закона дефинисани су послови који су потребни да Центар за испите оствари ову улогу и посебно, уведен је информациони систем који ће овом центру помоћи да лакше обрађује резултате испита и податке о ученицима и лицима која спроводе испите, као и да добијене резултате испоручи високошколским установама ради уписа на високо образовање. Имајући у виду наведено, било је неопходно извршити одговарајуће измене и допуне у Закону о основама система васпитања и образовања („Службени гласник РС”, бр. 88/17, 27/18 – др. закон, 10/19 и 6/20, у даљем тексту: Закон), како би се одређени послови у вези са припремом и реализацијом наведених испита дали Заводу за вредновање квалитета образовања и васпитања – Центру за испите.

Такође, у вези са напред наведеним предложеним изменама било је потребно прописати приговор на испите којима се стиче ниво образовања, с обзиром да решења у важећем закону нису прецизирала ову могућност и да се проблем у пракси решавао доношењем стручних упутстава. Такође, било је потребно и да се прецизирају подаци о личности које ће обрађивати информациони систем за спровођење ових испита у оквиру ЈИСП-а.

Било је неопходно извршити и усаглашавање са Стратегијом развоја образовања и васпитања у Републици Србији до 2030. године у делу који се односи на захтев у погледу обезбеђивања квалитета у систему образовања и васпитања давањем правног основа за прописивање недостајућих стандарда компетенција (за секретара установе), као и стандарда квалификација.

Извршено је преузимање одговарајућих одредаба из посебних закона - Закона о основном образовању и васпитању и Закона о средњем образовању и васпитању, које се односе на доношење плана и програма верске наставе, као изборног предмета из члана 60. Закона, као и одредаба о Комисији за верску наставу, ради ефикаснијег поступања.

Имајући у виду улогу образовано-васпитних установа, а ради развијања националног идентитета ученика, као и свести и осећања припадности Републици Србији предложено је да се на посебан начин обележи почетак образовно-васпитног рада у предшколсим установана и основним и средњим школама – извођењем химне Републике Србије.

Поред тога, извршено је прецизирање појединих одредаба Закона за које је у току примене утврђено да је то неопходно, а које се односе, између осталог, и на стандарде образовања, секретара установе, надлежност органа управљања, савета родитеља, поступак пријема у радни однос и др.

О Нацрту закона о изменама и допунама Закона о основама система образовања и васпитања није спроведена јавна расправа, о чему је на предлог Министарства просвете, науке и технолошког развоја Одбор за јавне службе донео Закључак 05 број: 011-10194/2021 на седници одржаној 9. новембра 2021. године.

Све наведене проблеме и усклађивања не би било могуће решити без доношења измена и допуна Закона, имајући у виду да је ову материју није могуће уредити подзаконским актом, што је уједно и разлог који доношење закона чини јединим начином за решавање проблема.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

**Чланом 1. Предлога закона** врши се допуна у члану 4. став 2. Закона, који уређује старосну границу ученика за упис у средњу школу у својству редовног и ванредног ученика. С обзиром да је наведеним чланом у ставу 3. већ прописан изузетак када су у питању ванредни ученици, предложеном допуном даје се могућност да се посебним законом може утврдити друга старосна граница за упис у средњу школу и за стицање својства редовног ученика.

**Чланом 2. Предлога закона** врши се допуна у члану 7. Закона. Предложеним решењем обухватају се ученици и одрасли који показују неку од способности, како би се свима омогућило образовање у складу са способностима које имају – изузетне, односно посебне способности (талентовани и даровити).

**Чланом 3. Предлога закона** врши се допуна у члану 10. Закона, будући да Закон не садржи изричит правни основ за овлашћење министра за доношење подзаконских аката, односно правилника о стандардима компетенција наставника, васпитача, стручних сарадника и директора.

У недостатку експлицитног правног основа, повезивањем релевантних одредаба закона, министар је донео: Правилник о стандардима квалитета уџбеника и упутство о њиховој употреби („Службени гласник РС“, бр. 42/16 и 45/18); Правилник о стандардима квалитета рада установе („Службени гласник РС - Просветни гласник“, број 14/18); Правилник о стандардима компетенција за професију васпитача и његовог професионалног развоја („Службени гласник РС – Просветни гласник“, број 16/18); Правилник о стандардима компетенција за професију стручног сарадника у предшколској установи и његовог професионалног развоја („Службени гласник РС - Просветни гласник“, број 3/21). На основу раније важећег Закона о основама система образовања и васпитања, Национални просветни савет донео је Правилник о стандардима компетенција за професију наставника и њиховог професионалног развоја („Службени гласник РС – Просветни гласник“, број 5/11) и Правилник о стандардима компетенција директора установа образовања и васпитања („Службени гласник РС“, број 38/13).

Такође у важећем члану 10. тач. 4) и 5) Закона, као стандарди образовања и васпитања који представљају скуп норми на основу којих се врши процена квалитета у систему образовања и васпитања, наведени су стандарди компетенција наставника, васпитача и стручних сарадника (тачка 4) и стандарди компетенција директора (тачка 5), али не и стандарди компетенција секретара установе, како је прописано Стратегијом, те је сагласно томе дато овлашћење министру да, осим стандарда компетенција наставника, васпитача, стручних сарадника и директора, донесе и стандарде компетенција за секретара установе, као и стандарде квалификација.

**Чланом 4. Предлога закона** врши се измена назива „стандарди постигнућа” у „стандарди образовних постигнућа” у чл.: 14. став 7, члану 36. став 1. тачка 3) подтачка (1), члану 43. став 1, члану 46. став 1. тачка 3), члану 126. став 4. тачка 2), члану 128. став 7. тачка 3), члану 131. став 1, члану 137. ст. 1. и 3, члану 149. став 2 тачка 1 и члану 170. став 2. тачка 4).

**Чланом 5. Предлога закона** којим се мења члан 18. Закона, прецизирано је да претходну проверу знања приликом уписа ученика у основну школу обавља тим, који у свом саставу осим наставника разредне наставе, педагога и психолога школе, може уместо наставника разредне наставе, односно уз наставника разредне наставе да има и наставника предметне наставе. Разлог наведене измене, односно увођење наставника предметне наставе у тим јесте чињеница да се у пракси дешавало да овај тим врши претходну проверу знања и деце старије од 12 година, што узрасно одговара ученику другог циклуса основног образовања и васпитања, у којем се остварује предметна настава, коју реализују наставници предметне наставе.

**Чланом 6. Предлога закона** којим се допуњује члан 19. Закона, омогућено је да се обухвате сви ученици и одрасли који показују неку од способности, а како би свима било омогућено образовања у складу са својим способностима.

**Чланом 7. Предлога закона** којим се мења члан 22. Закона, прецизиране су обавезе родитеља, односно другог законског заступника (у даљем тексту: родитељ) да осим тога што је дужан да обезбеди да ученик редовно похађа наставу, дужан и да обавести школу о разлозима евентуалног изостајања ученика са наставе. Могућност да родитељ обавести школу уведена је из разлога што постоје и објективне околности у којима родитељ неће моћи да у року од три дана обезбеди да ученик настави да редовно похађа наставу (нпр. у случају болести ученика или у другим оправданим случајевима када ученик није у могућности да у наведеном року настави редовно похађање наставе).

**Чланом 8. Предлога закона** допуњује се члан 24. Закона из разлога што је уочено да је у руралним подручјима Републике Србије мрежа основних школа, односно њених издвојених одељења развијенија од предшколских установа, а основне школе немају васпитаче, већ наставнике разредне наставе. Наставници разредне наставе за чијим је радом престала потреба, могу бити распоређени на рад у припремну предшколску групу.

**Чланом 9. Предлога закона** допуњује се члан 28. Закона. Предложено је да се на почетку образовно-васпитног рада који се остварује у току школске године, која почиње 1. септембра, изводи химна Републике Србије, ради развијања националног идентитета ученика, као и свести и осећања припадности Републици Србији.

**Чланом 10. Предлога закона** којим се мења члан 31. Закона,прецизира се надлежност школских управа.

**Чланом 11. Предлога закона** допуњује се члан 34. Закона,будући да Законом није било прописано да у области развоја и унапређивања система образовања и васпитања Национални просветни савет даје мишљење о стандардима компетенција секретара установе.

**Чланом 12. Предлога закона** којим се мења члан 41. Закона**,** извршено је прецизирање улоге Центра за стручно образовање и образовање одраслих у припреми садржаја стручног дела испита за стручну матуру.

**Чланом 13. Предлога закона** допуњује се члан 42. Закона из разлога што чланом 42. Закона у оквиру прописане надлежности Завода за унапређивање образовања и васпитања - Центра за професионални развој запослених у образовању, није било прописано да у оквиру својих стручних послова припрема и програм испита за секретара установе.

**Чланом 14. Предлога закона** којим се мења члан 45. Закона,редефинише се надлежност Центра за испите Завода за вредновање квалитета образовања и васпитања, у организацији и спровођењу свих врста завршних испита у основном и средњем образовању и васпитању. Поред тога, предложеним изменама омогућава се и ангажовање спољних сарадника кроз радне групе за обављање послова  израде, рецензирања, прегледања и оцењивања испитног материјала. Могућност именовања стручних комисија из члана 47. Закона није одговарајући правни основ за ове радне групе јер је природа њиховог посла таква да се обавља сваке године, а не у случају повећаног обима или недостатка сопствених капацитета Завода, како је то прописано овим чланом закона.

**Чланом 15. Предлога закона** допуњује се члан 49. Закона из разлога што важећим одредбама Закона није био обухваћен и секретар установе када је у питању вредновање квалитета рада.

**Чланом 16. Предлога закона** којим додаје се члан 55а Закона, који уређује могућност оснивања образовно-научних центара. Образовно-научни центар (Центар) оснива се са циљем да се обезбеде услови за унапређивање образовних постигнућа на свим нивоима предуниверзитетског образовања, за научноистраживачки рад младих научника истраживача, односно за организовање округлих столова, конференција, обука, семинара, курсева и сл. који су у вези са научном области за чије је изучавање Центар превасходно намењен. Центри се организују тако да поред радионичког дела имају и смештајне капацитете који су намењени корисницима услуга Центра, али и за реализацију наставе у природи, ученичких екскурзија и излета приликом којих се ученицима нуде едукативни садржаји кроз занимљиве радионице тематски везане за научну област којом се Центар бави. Кроз пружање угоститељских и смештајних услуга у времену када се не организују едукативни садржаји Центри стварају услов да буду финансијски самоодрживи.

**Чланом 17. Предлога закона** којим се допуњује члан 56. Закона, прецизирано је да основна музичка школа, осим програма основног музичког образовања и васпитања, може да остварује и програм средњег музичког образовања и васпитања. Увођење могућности да основна музичка школа остварује и програм средњег музичког образовања и васпитања даје могућност за рационалније и ефикасније поступање у ситуацијама када на територији јединице локалне самоуправе постоји основна музичка школа и велико интересовање да ученици који су завршили ову школу наставе средње музичко образовање. У том случају, пошто важећи закон не даје могућност да се основна музичка школа верификује за остваривање програма средњег образовања, приступало се оснивању средње музичке школе као другог правног лица, што није рационалан и ефикасан начин у одговору на потребе и интересовања ученика.

Осим тога предложеним допунама обухватају се ученици и одрасли који показују неку од способности, како би свима било омогућено и доступно образовање у складу са својим способностима.

**Чланом 18. Предлога закона** којим се мења члан 60. Закона,предлаже се измена садржаја програма наставе и учења у основном и средњем образовању и васпитању и дат је правни основ за доношење смерница за прилагођавање програма ученицима са сметњама у развоју и инвалидитетом.

**Чланом 19. Предлога закона** којим се мења члан 64. Закона,предлаже се брисање става 3. због тога што опис стандарда квалификације дат у овом ставе не одговара дефиницији и опису стандарда квалификације прописаним Законом о Националном оквиру квалификација.

**Чланом 20. Предлога закона** допуњује се члан 67. Закона,тако што се прописује да план и програм наставе и учења верске наставе, на усаглашени предлог традиционалних цркава и верских заједница, по прибављеном мишљењу органа надлежног за послове односа са црквама и верским заједницама, доноси министар. Ово решење је на одговарајући начин преузето из посебних закона - члана 33. Закона о основном образовању и васпитању и члана 7. Закона о средњем образовању и васпитању.

**Чланом 21. Предлога закона** којим се додаје се нови члан 67а, уређују се питања која се односе на образовање Комисије за верску наставу, која треба да прати организовање и остваривање верске наставе, мандат, именовање и разрешење чланова, као и надлежност Комисије. Ово решење је преузето из посебних закона - члан 33. Закона о основном образовању и васпитању и члан 8. Закона о средњем образовању и васпитању. Председник, заменик председника и чланови Комисије немају право на накнаду за свој рад.

**Чланом 22. Предлога закона** којим се мења члан 72. Закона, омогућава се постизање веће објективности у оцењивању ученика у средњем образовању.

**Чланом 23. Предлога закона** допуњује се члан 76. Закона. Будући да ученик који заврши образовање и васпитање по ИОП-у 2 има прилагођене циљеве и да ради завршни испит по прилагођеном програму и успех стечен на описани начин се значајно разликује од успеха стеченог по стандардном плану и програму наставе и учења. Разлика постоји и у случају ученика који заврши образовање и васпитање по ИОП-у 3 - проширивање и продубљивање садржаја образовно-васпитног рада за ученика са изузетним способностима.

Из наведених разлога, потребно је да се изричито пропише да се у одговарајући део обрасца јавне исправе уноси и податак да је образовање стечено сагласно по ИОП-у 2, односно ИОП-у 3, а ради прецизнијег дефинисања.

**Чланом 24. Предлога закона** којим се мења члан 78. Закона, прецизирано је овлашћење министру да донесе акт о програму, организацији и спровођењу завршних испита. На овај начин, овлашћење за доношење програма свих испита којима се завршава ниво образовања и васпитања, биће прописано системским законом у области образовања и васпитања. Поред тога, важеће овлашћење за доношење подзаконског акта које би се односило на ближе услове није било прецизно формулисано.

**Чланом 25. Предлога закона,** којим се додаје члан 82а Закона, утврђује се право ученика на приговор који се односе на завршни испит на крају основног образовања и васпитања, општу, стручну и уметничку матуру и завршни испит у средњем образовању и васпитању. Приговор се подноси на привремени резултат теста. За завршни испит на крају основног образовања и васпитања и општу матуру постоји двостепеност у поступку решавања по приговору, док за завршни испит у средњем образовању и васпитању, уметничку и стручну матуру постоји једностепено решавање. Уколико утврди да је приговор основан комисија која решава по приговору може да исправи број бодова које је ученик остварио на тесту. Именовање, састав и начин рада комисија, као и начин подношења приговора биће прописани подзаконским актом из члана 78. став 5. Закона.

**Чланом 26. Предлога закона** врши се измена у члану 94. који уређује верификацију установе. С обзиром да сунови програми образовања и васпитања по новом систему већ донети и да су за верификацију осим образовних профила у стручним школама релевантни смер или тип гимназије, неопходно је извршити измену става 2. наведеног члана закона.

**Чланом 27. Предлога закона** мења се члан 106 Закона и бришу се одредбе којима је прописано да оснивач одмах по добијању решења којим се забрањује рад установе одређује установу у којој деца, односно ученици имају право да наставе започето образовање и васпитање, а уколико то не учини установу одређује Министарство.

Допуњеним одредбама предлаже се решење које предвиђа да по доношењу решења којим се забрањује рад установе, Министарство одређује установу у којој деца, односно ученици имају право да наставе започето образовање и васпитање, а да трошкове наставка програма васпитања и образовања у започетој години у предшколској установи, започетог циклуса основног образовања и васпитања или започетог програма средњег образовања и васпитања, за децу и ученике сноси установа којој је забрањен рад.

**Чланом 28. Предлога закона** којим се мења члан 111. Закона,предлаже се да се брише одредба којом је прописано овлашћење министра да пропише ближе услове о начинима препознавања невербалних облика злостављања деце и ученика од стране запосленог за време неге, одмора, рекреације и других облика васпитно-образовног рада, из разлога што је Правилником о протоколу поступања у установи у одговору на насиље, злостављање и занемаривање обухваћено и препознавање невербалних облика злостављања деце и ученика од стране запосленог без обзира на место и време дешавања када говоримо о активностима у организацији установе.

**Чланом 29. Предлога закона** којим се мења члан 117. Законаизмењене су одредбе којима су прописани разлози услед којих скупштина јединице локалне самоуправе разрешава, пре истека мандата, поједине чланове, укључујући и председника или орган управљања установе, као и разрешење на лични захтев члана.

**Чланом 30. Предлога закона** допуњује се члан 119. Закона.Одредба којом се прописује да орган управљања одлучује, осим о правима и обавезама директора, одлучује и о његовим одговорностима, као и одредба којом је органу управљања установе прописана надлежност да oбразује комисију за вођење дисциплинског поступка против директора и доноси одлуку о одговорности директора за тежу повреду радне обавезе или повреду забране из члана 110-113. Закона, унета је из разлога што према досадашњем решењу уколико директор изврши тежу повреду радне обавезе или повреду забране, а што у пракси није било ретко, није било експлицитно прописано ко у том случају води дисциплински поступак.

Осим тога, будући да је чланом 126. став 2. прописано да директор за свој рад одговора министру и органу управљања, наведена одредба захтевала је предложену допуну, ради прецизирања.

**Чланом 31. Предлога закона** мења се члан 120. Закона, ради прецизирања надлежности савета родитеља у установи у поступку предлагања садржаја ваннаставних програма и активности и у поступку избора уџбеника, а што ће прецизније бити уређено посебним законом којим се уређују уџбеници.

**Чланом 32. Предлога закона** измењен је члан 123. Закона, будући да наставници разредне наставе раде само у основним школама, те стога у предшколским установама и установама средњег образовања и васпитања, наведена одредба није била применљива.

**Чланом 33. Предлога закона** мења се члан 127. Закона, тако што се предлаже да инструктивно-педагошки увид у рад директора који обавља послове наставника, васпитача и стручног сарадника, у складу са решењем министра, уместо саветника – спољног сарадника врши просветни саветник.

**Чланом 34. Предлога закона** којим се мења члан 130. Закона, предлаже се решење којим се омогућава да наставници са високошколских установа и научних института, који изводе наставу из одређених предмета или група предмета у школама од посебног интереса и националног значаја за Републику Србију учествују у раду стручних органа у тим школа, а чиме се доприноси квалитету образовања и васпитања . Наведени наставници су прописани у новом ставу (12) у члану 141. Закона.

Такође, прецизира се да одељењско веће у школи сви чине наставници који изводе наставу у одређеном одељењу, укључујући одељењског старешину и када он не изводи наставу у том одељењу.

**Чланом 35. Предлога закон** мења се члан 132. Закона,којим се уређује правни положај секретара установе.

Као што школом руководи директор, без обзира на број одељења и издвојених одељења, тако и секретар обавља послове који су подигнути Законом на ниво професије испитом за лиценцу. Послови секретара везани су за послове директора и других органа у школи, а не опредељује их број ученика. Детаљнијом анализом надлежности директора закључује се да готово половина истих, представља део правног корпуса надлежности везане искључиво за законитост рада установе. Ова чињеница наводи на закључак да се правни послови у установи образовања и васпитања, не могу обављати без сарадње са секретаром, као запосленим који је задужен за практичну примену прописа и који је, по природи самог посла, усмерен на сарадњу са директором, чије су узајамне активности, међусобно, повезане и нераздвојиве једна од друге.

Када је у питању стручно усавршавање, важећи закон не садржиовлашћење министра да донесе правилник којим би се уредила питања у вези са стручним усавршавањем секретара.

Такође, министар просвете, науке и технолошког развоја решењем је формирао Радну групу која је имала задатак да размотри, анализира и изради радне верзије аката којима се уређује, између осталог рад, обавезе и одговорност секретара установе, као и стручно усавршавање.

**Чланом 36. Предлога закона** којим се допуњује члан 141. Закона,омогућава се да школе од посебног интереса и националног значаја за Републику Србију могу да ангажују наставнике са високошколских установа и научних института за извођење наставе из одређених предмета или група предмета у школама од посебног и националног значаја за Републику Србију. Поред тога, услов за наставника практичне наставе релаксиран је на пет година у струци, не везујући то искуство за стечено специјалистичко, односно мајсторско образовање.

Такође је додато да поред досадашњег решења да је послове наставника и стручног сарадника, могло да обавља лице које је стекло, средње, више или високо образовање на језику на коме се остварује образовно-васпитни рад или је положило испит из тог језика по програму одговарајуће високошколске установе, прописано је да то може да обавља и лице које је стекло основно образовање на језику на коме се остварује образовно-васпитни рад.

**Чланом 37. Предлога закона** којим се мења члан 143. Закона,омогућава се да високошколске установе дају мишљење само у погледу врсте образовања за извођење послова наставника, васпитача, односно стручног сарадника, као услова за заснивање радног односа. У пракси је распрострањено да високошколске установе наводе да лица за које се тражи мишљење немају доказ о образовању из члана 142. ст. 1. и 2. Закона (Обавезно образовање лица из члана 140. Закона је образовање из психолошких, педагошких и методичких дисциплина стечено на високошколској установи у току студија или након дипломирања, од најмање 30 бодова, од којих најмање по шест бодова из психолошких, педагошких и методичких дисциплина и шест бодова праксе у установи, у складу са европским системом преноса бодова. Образовање из става 1. овог члана Закона, наставник, васпитач и стручни сарадник је обавезан да стекне у року од једне, а највише две године од дана пријема у радни однос, као услов за полагање испита за лиценцу.).

Ови услови се не траже приликом заснивања радног односа у установи, будући да је Законом прописан рок у коме запослени треба да стекне ово образовање (након заснивања радног односа), па је потребно ограничити мишљење високошколске установе само на врсту образовања, како не би доводили ове кандидате у неравноправан положај приликом заснивања радног односа у установи.

**Чланом 38. Предлога закона** којим се мења члан 145. Закона,извршено је прецизирање одредаба, с обзиром да се у пракси дешавало да се лицима која су завршила приправнички стаж и даље умањује плата, иако надлежни орган није организовао полагање испита за лиценцу и нема одговорности запосленог.

**Чланом 39. Предлога закона** којим се мења члан 150. Закона,омогућава се да се лице, коме је била одузета лиценца на период од пет година, поново уведе у посао и стекне услове да поново положи испит за лиценцу, како би могло да заснује радни однос у установи.

**Чланом 40. Предлога закона** допуњује сечлан 151. Закона,којим се уређују питања која се односе на стручно усавршавање и професионални развој наставника, васпитача и стручног сарадника. Предложено је да се ове одредбе односе и на секретара установе.

**Чланом 41. Предлога закона** којим се мења члан 154. Закона, предложена су решења којим су редефинисани, односно прецизирани састав Конкурсне комисије приликом избора запосленог у установи, изостављањем секретара установе као обавезног члана комисије и прописивање да секретар установе пружа стручну подршку комисији. Посебно, јасно је дефинисана двостепеност поступка, односно могућност кандидата који није задовољан решењем директора о избору кандидата да уложи жалбу органу управљања установе.

У пракси се показало да решење из Закона којим је предвиђено да је секретар установе обавезан члан конкурсне комисије није адекватно, у случају избора кандидата за послове секретара установе. У тим ситуацијама установа је за члана комисије ангажовала секретара из друге установе или је комисија радила без учешћа секретара. Предметно решење разултирало је великим бројем судских спорова.

**Чланом 42. Предлога закона** којим се мења члан 155. Закона, прецизирано је да се услови за пријем у радни однос у установи од посебног интереса односе и на пријем у радни однос на одређено време у установама од националног значаја за Републику Србију.

**Чланом 43. Предлога закона** мења се члан 160. Закона.Предложене измене треба да обезбеде да се на јединствен начин обрачунава преконормни рад наставника по броју стварно одржаних часова преко пуне норме. На предложени начин финансијски ефекти могу бити само мањи, никако већи, што значи да се смањују укупна средства која се исплаћују по основу рада преко норме.

**Чланом 44. Предлога закона** мења се члан 176. Закона.Подаци из регистра из члана 175. став 4. тачка 1) Закона обрађују се и ради ефикасног вођења управних и других поступака који су у надлежности установе, високошколске установе, установе ученичког и студентског стандарда, односно јавно признатог организатора активности.

У циљу остваривања сврхе обраде података из члана 181. ст. 1-3. Закона ЈИСП се електронски повезује са одговарајућим евиденцијама које воде установе. Кључ за електронско повезивање ЈИСП-а са одговарајућим евиденцијама које води установа је Јединствени образовни број (ЈОБ). У наведену сврху неопходно је да ЈОБ буде саставни део евиденција (писаних и електронских) које води установа.

Податке из члана 181А става 2. тач. 1)-3) Закона које је установа доставила Министарству у складу са законом, информациони систем из члана 181А, став 1. преузима из ЈИСП-а на основу кључа тј. Јединственом образовном броју ученика.

Потребно је обезбедити екстерни унос ЈОБ-а у информациони систем из члана 181А, став 1. Закона, а с тим у вези потребно је да јавне исправе садрже ЈОБ.

**Чланом 45.** **Предлога закона** допуњује се члан 177. Закона тако да се у регистру воде и подаци **за одређивање телесног и моторичког статуса ученика  у оквиру образовно-васпитног система, добијених кроз систем праћења телесног и моторичког статуса ученика у оквиру наставе физичког и здравственог васпитања.**

**Подаци добијени на основу спроведних мерења телесног (висина и маса тела, као и масна компонента телесног статуса ученика) и моторичког статуса (кардиореспираторна издржљивост, флексибилност, снага и агилност ученика) неопходни за свакодневно функционисање ученика и индиректно одржавање њиховог здравственог статуса.**

**Чланом 46.** **Предлога закона,** којим се допуњује члан 181. Закона, предложена је допуна која је потребна ради спровођења планиране дигитализације Методологије за развој профила сектора која користи податке их ЈИСП-а и податке које се у оквиру ЈИСП обрађују, у складу са чланом 181. став 4. Закона. Ова Методологија представља јединствен информациони и аналитички оквир који ће омогућити ефикасно прикупљање, обраду и анализу релевантних података о потребама економије и тржишта рада за вештинама (секторским занимањима и секторским квалификацијама), што ће резултирати у систематском опису сектора и његових кључних карактеристика (профил). Развој профила сектора ће омогућити благовремено обезбеђивање релевантног сета података за одлучивање заснованог на подацима како секторским већима тако и свим доносиоцима одлука у вези са политикама образовања и запошљавања.

**Чланом 47. Предлога закона,** којим се додаје члан 181а Закона,успоставља се информациони систем за припрему и спровођење испита којима се завршава ниво образовања и за спровођење међународних испитивања. Министарство и Центар за испите су руковаоци подацима који се у оквиру овог информационог система обрађују. Сврха обраде података у оквиру овог информационог система је припрема и спровођење испита из члана 78. став 1. Закона, међународних испитивања ученика, упис ученика у средњу школу, уписа ученика на високошколске установе, анализе, интерпретације и објављивања годишњих извештаја о спроведеним испитима, праћење и проучавање поступка и резултата спроведених испита ради учешћа у компаративним и евалуационим студијама и ради давања препорука за унапређивања поступка спровођења испита и јавних политика у области образовања и васпитања и унос потребних података о испитима у Регистар деце, ученика, студената и одраслих.

**Чланом 48. Предлога закона** којим се допуњује члан 187. Закона,омогућава се да се из буџета Републике Србије обезбеде средства за школе које су одлуком министра добиле ауторизацију за извођење програма међународне матуре.

Предложена допуна ове одредбе Закона јесте прецизирање постојеће одредбе Закона која се односи на финансирање програма установа.

**Чланом 49. Предлога закона** којим је допуњен члан 191. Закона, прописана је новчана казна којом ће се за прекршај казнити установа, уколико не изведе химну Републике Србије у складу са законом.

**У члану 50. Предлога закона** прописан је режим обављања завршних испита којима се завршава ниво образовања до преласка надлежности у погледу припреме и спровођења ових испита на Завод за вредновање квалитета образовања и васпитања - Центар за испите.

**У члану 51. Предлога закона** дате сузаштитне одредбе којима се утврђује право на рад без лиценце у предшколској установи за медицинске сестре са положеним стручним испитом по прописима из области здравствене заштите, које су засновале радни однос у установи пре ступања на снагу Закона о предшколском васпитању и образовању („Службени гласник РС”, бр. 18/10, 101/17, 113/17 - др. закон, 95/18 - др. закон и 10/19). Посебно, уређује се право да наставници, васпитачи и стручни сарадници који су у складу са раније важећим прописима, засновали радни однос у установи за ученике са сметњама у развоју и инвалидитетом без уверења о стручној дефектолошкој оспособљености, могу да обављају образовнo-васпитни рад, ако су у установи савладали програм увођења у посао за рад са децом и ученицима са сметњама у развоју и инвалидитетом. Чињеница је да Законом није прописана дефектолошка оспособљеност, која се стиче на високошколској установи, као посебан услов за рад са децом и ученицима са сметњама у развоју и инвалидитетом и да је престао да важи правилник са програмом по коме се та оспособљеност стицала, а да према важећим прописима програм увођења у посао наставника, васпитача и стручног сарадника, укључује и програм оспособљавања за рад са децом и ученицима са сметњама у развоју и инвалидитетом, без обзира да ли је у питању школа за ученике са сметњама у развоју и инвалидитетом или редовна школа, која има ученике са сметњама у развоју и инвалидитетом.

**У члану 52. Предлога закона** прописани су рокови за усклађивање организацијe и радa Завода за овим законом.

**Члан 53. Предлога закона** садржи одредбе које се односе на именовање Комисије за верску наставу ипрописује рок за доношење подзаконских аката за спровођење овог закона.

**У члану 54. Предлога закона** прописује се стављање ван снаге одредаба Закона о основном образовању и васпитању и Закона о средњем образовању и васпитању, у делу који се односи на доношење плана и програма наставе и учења верске наставе и образовање Комисије за верску наставу.

**Члан 55. Предлога закона** садржи одредбе о ступању на снагу прописа.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За спровођење овог закона у делу који се односи на **проширење капацитета Завод за вредновање квалитета образовања и васпитања - Центра за испите**, за спровођење завршног испита на крају основног образовања и васпитања, завршног испита у средњем образовању и васпитању, опште, стручне и уметничке матуре, обезбедиће се средства у износу од 109.605.000,00 динара у 2022. години и 338.959.000,00 динара у 2023. години.

У 2022. години, потребан износ ће се обезбедити прерасподелом у оквиру буџета за раздео 26. – МПНТР, а у 2023. години средства ће бити планирана у оквиру лимита одређеног од стране Министатрства финансија у прописаној буџетској процедури.

Законом о изменама Закона о буџету Републике Србије за 2021. годину („Службени гласник PC”, број 100/21), укупна обезбеђена средства за раздео 26-МПНТР, за главу 26.7-Завод за вредновање квалитета образовања и васпитања, за главни програм 2001-Уређење надзор и развој свих нивоа образовног система за функцију 980 - Образовање некласификовано на другом месту, за релизацију свих програмских активности са свих извора финансирања износе 142.659.000,00 динара, а за програмску активност 0008 - Осигурање квалитета у систему образовања опредељена средста за 2021. годину износе 102.471.000,00 од укупних средстава.

Немамо потребе за додатним средствима у 2021. години.

**Међународна матура** програм се финансира већ три године. На глави 26.2-Средње образовање, Програм 2004, Пројекат 4002 Реформа општег средњег образовања се средства наменски опредељују за овај интернационални програм (Правилник о остваривању образовно-васпитног рада у гимназији по програму интернационалне матуре (International Baccalaurate Diploma Programme – IBDP) – „Службени гласник РС”, бр. 93/19 и 7/20), у три гимназије чији је оснивач Република Србија, АП Војводина или јединица локалне самоуправе.

**Подршка увођењу опште матуре** се реализује од прошле године. Отворена је нова Програмска активност 0010 и обезбеђена су средства за израду софтвера и његово одржавање.

**Образовно-научни центри** - за реализацију ових активности Законом о буџету Републике Србије за 2021. годину, планирана су средства за изградњу Образовно-истраживачког центра у Белој Цркви, Програм 0201 - Развој науке и технологије, функција 140 - Основно истраживање, Програмска активност 5003 Изградња Образовно-истраживачког центра у Белој Цркви  у износу од 62.179.000,00 динара.

На програму 2001 - Унапређење, надзор и развој свих нивоа образовног система, функција 980 - Образовање некласификовано на другом месту, програмска активност 0011 - Унапређивање квалитета образовања и васпитања предвиђена су средства за израду пројектно техничке документације за Образовно-научне центре у Книћу и Врању, као и средства за градњу у износу од 60.000.000,00 динара.